**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 15.05.2018, ora 8.00 – 16.05.2018, ora 8.00**

***I. SITUAŢIA HIDROMETEOROLOGICĂ***

**1. Situaţia şi prognoza hidro pe râurile interioare şi Dunăre din 16.05.2018, ora 7.00**

**RÂURI**

Debitele au fost în creştere, ca urmare a precipitaţiilor căzute în interval şi propagării pe râurile din bazinele hidrografice: Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Mureș, Jiu, Olt, pe râurile din Banat și pe râurile din bazinele superioare ale Vedei, Argeșului, Ialomiței, Bistriței, Moldovei, Sucevei și Prutului.

Pe cursul mijlociu și inferior al Prutului debitele au fost în scădere, iar pe celelalte râuri, relativ staționare.

Sunt în vigoare **ATENȚIONAREA HIDROLOGICĂ** **nr. 28** din 14.05.2018 și **ATENȚIONĂRILE PENTRU FENOMENE HIDROLOGICE IMEDIATE** nr. 1 din 15.05.2018 și nr. 1 și 2 din 16.05.2018.

Debitele vor fi în creştere ca efect al precipitaţiilor prognozate şi propagării în bazinele mijlocii și inferioare ale râurilor: Vișeu, Iza, Tur, Someș, Crasna, Barcău, Crișul Repede, Crișul Negru, Crișul Alb, Mureș, Jiu, Bistrița, Moldova, Suceava, Bașeu și pe cursurile mijlocii și inferioare ale râurilor din Banat. În bazinele superioare ale acestor râuri debitele vor mai fi în creștere în prima parte a intervalului ca urmare a precipitațiilor prognozate și propagării, apoi vor fi în scădere.

Pe cursul mijlociu și inferior al Prutului debitele vor fi în scădere, iar pe celelalte râuri, relativ staționare.

Creșteri izolate de debite se vor produce și în bazinul superior al Prutului.

Se mențin **ATENȚIONAREA HIDROLOGICĂ** **nr. 28** din 14.05.2018 și **ATENȚIONĂRILE PENTRU FENOMENE HIDROLOGICE IMEDIATE** nr. 1 și 2 din 16.05.2018 și intră în vigoare **ATENȚIONAREA PENTRU FENOMENE HIDROLOGICE IMEDIATE** nr. 3 din 16.05.2018.

**DUNĂRE**

Debitul la intrarea în ţară (secţiunea Baziaş) în intervalul 15 – 16.05.2018 a fost în scădere, având valoarea de 5400 m3/s, sub media multianuală a lunii mai (7250 m3/s).

**În aval de Porţile de Fier debitele au fost în scădere pe sectoarele Gruia – Giurgiu și Brăila – Tulcea, în creștere uşoară pe sectorul Cernavodă – Vadu Oii şi relativ staţionare pe sectorul Olteniţa – Călăraşi.**

Debitul la intrarea în ţară (secţiunea Baziaş) va fi în scădere (5300 m3/s).

În aval de Porţile de Fier debitele vor fi în scădere pe sectorul Gruia – Hârşova şi relativ staţionare pe sectorul Vadu Oii – Tulcea.

***Se situează în faza I de apărare următoarele sectoare de dig:***

- T. Vladimirescu, R3, Sf. Gheorghe (din administrarea ANAR), Nufăru-Victoria (din administrarea consiliilor locale) - jud. Tulcea.

**2.** **Situaţia meteorologică în intervalul 15.05.2018, ora 8.00 – 16.05.2018, ora 6.00**

**ÎN ŢARĂ**

Instabilitatea atmosferică accentuată a cuprins treptat cea mai mare parte a țării și s-a manifestat îndeosebi prin averse pe arii extinse și frecvente descărcări electrice. Ploile au avut și caracter torențial cu precădere în Oltenia, nord-vestul Munteniei, local în Transilvania precum și în zonele montane și submontane ale Banatului și ale Crișanei. Până la încheierea prezentului raport, în jumătatea vestică a țării cantitățile de apă înregistrate au depășit local 25 l/mp, totalizându-se până la 49 l/mp la Olănești-Băi (jud. Vâlcea). Pe raza județelui Mehedinți au fost consemnate căderi de grindină. Vântul a suflat slab și moderat, cu intensificări mai ales în cursul zilei, în special în zona montană înaltă și în regiunile estice, iar de scurtă durată și în timpul ploilor. Temperaturile maxime, semnificativ mai ridicate decât cele înregistrate în ziua anterioară în sud, est și local în centru, iar în restul zonelor mai coborâte, s-au încadrat între 16 grade la Voineasa și 30 de grade la Giurgiu. La ora  06.00, se înregistrau 9 grade la Oravița și 18 grade la Mangalia.

**OBSERVAȚII**
Începând de ieri, de la ora 06.00, au fost în vigoare 14 mesaje pentru fenomene meteorologice periculoase imediate vizând instabilitatea atmosferică accentuată, dintre care:
-   3 avertizări cod portocaliu - 2 emise de SRPV Timișoara, 1 emisă de SRPV Craiova;
- 11 atenționări cod galben - 7 emise de SRPV Timișoara, 2 emise de SRPV Craiova, 1 emisă de SRPV Cluj, 1 emisă de CNPM pentru Muntenia.

**LA BUCUREŞTI**

Vremea a fost ușor instabilă, iar valorile de temperatură diurne, în creștere semnificativă față de ziua anterioară s-au situat peste cele cilmatologic specifice acestei date. Cerul a fost variabil, cu înnorări în special spre seară, când în unele cartiere, trecător s-au semnalat ploi slabe, de scurtă durată. Vântul a suflat slab și moderat. Temperatura maximă a fost de 28 de grade la Afumați și Băneasa și 29 de grade la Filaret, iar la ora 06.00 se înregistrau 15 grade la toate stațiile meteorologice.

**3. Prognoza meteorologică în intervalul 16.05.2018, ora 8.00 – 17.05.2018, ora 8.00**

**ÎN ŢARĂ**

Vremea se va ameliora sub aspectul distribuției și a intensității ploilor, însă se va menține, în general, instabilă în vest și nord-vest, la deal și la munte, unde, temporar înnorările vor fi accentuate și se vor semnala averse - pe arii restrânse însemnate cantitativ, descărcări electrice și intensificări de scurtă durată ale vântului. În restul teritoriului, cerul va fi variabil, iar fenomene specifice instabilității atmosferice se vor semnala doar pe spații mici, ziua în special în centru și nord-est, iar în a doua parte a intervalului în sud-est. Temperaturile maxime se vor încadra între 17 grade în Maramureș și 27...28 de grade în sudul Munteniei și în sud-vestul Dobrogei, iar cele minime vor fi cuprinse între 6 și 16 grade, mai scăzute în estul Transilvaniei.

**LA BUCUREŞTI**

Cerul va fi variabil, cu înnorări temporare îndeosebi la începutul și la sfârșitul intervalului, însă probabilitatea de apariție a ploilor va fi redusă. Vântul va sufla slab și moderat, cu unele intensificări ziua. Temperatura maximă va fi de 26...27 de grade, iar cea minimă de 11...13 grade.

***II. CALITATEA APELOR***

Nu s-au semnalat evenimente deosebite.

***III. CALITATEA MEDIULUI***

1. **În domeniul aerului**

***Comisariatul Județean Mureș din cadrul Gărzii Naționale de Mediu*** informează cu privire la un incendiu izbucnit la data de 15.05.2018, la ora 09.15, la societatea SC Indeco Grup SRL, de colectare a deşeurilor şi recuperare de materiale reciclabile sortate, în com. Bucov, loc. Pleaşa, jud. Prahova, cauzând arderea a circa 80-100 tone de materiale plastice din totalul celor 300 tone existente pe amplasament, lângă o hală, care a fost evacuată preventiv. Incendiul care s-a manifestat cu fum persistent, s-a produs ca urmare a incendierii accidentale a deşeurilor de plastic localizate pe platforma betonată, în timpul operaţiunii de mărunţire la tocătorul electric a deşeurilor. Incendiul a fost ulteriror localizat şi stins prin intervenţia a 5 autospeciale cu apă şi spumă ale ISU Prahova. Reprezentanţii APM Prahova s-au deplasat la faţa locului în vederea monitorizării imisiilor în atmosferă, în diferite puncte pe direcţia predominantă a vântului.

***Agenția pentru Protecția Mediului Suceava*** informeaza că la data de 15.05.2018, în jurul orei 8.00, s-a produs o avarie pe traseul de gaze arse de la linia 1 incinerare deşeuri periculoase şi nepericuloase Mondeco SRL, din Municipiul Suceava, jud. Suceava, soldată cu emisii necontrolate de gaze în aer, de scurtă durată. Cuptorul L1 s-a oprit imediat de către personalul operator. Nu sunt victime şi nici pagube materiale majore. La Staţia de Monitorizare a calităţii aerului SV2 din zona nu sunt creşteri atipice. Vom reveni cu informaţii suplimentare.

**2. În domeniul solului şi vegetaţiei**

***Comisariatul Județean Constanța din cadrul Gărzii Naționale de Mediu*** informează despre producerea, la data de 15.05.2018, la ora 21.30, unui incendiu de vegetație îmbibată cu reziduri petroliere scurse in urma repararii unei conducte de transport titei in localitatea Castelu, jud. Constanța. În zona se executau lucrări de depoluare pentru SC CONPET SA. Incendiul a afectat o suprafață de cca 120 mp teren. Incendiul fost lichidat de echipajul de pompieri al ISU Dobrogea, în seara zilei de 15.05.2018.

**3. În domeniul supravegherii radioactivităţii mediului**

Nu s-au semnalat evenimente deosebite.

**4. În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE**